
  
    [image: Alt på spill - Øystein Antonsen]
  


Øystein Antonsen

Alt på spill

[image: Bladkompaniet]




 Copyright © Vigmostad & Bjørke AS, 2025

All rights reserved

 

Omslagsdesign: Mari Drivdal Vold

Omslagsillustrasjon: Ida Skjelbakken

 

ISBN: 978-82-334-3815-9

 

Grafisk produksjon: John Grieg, Bergen

Elektronisk utgave (første versjon) 2025

Elektronisk tilrettelegging: Type-it AS, Trondheim

 

Det må ikke kopieres fra denne boken i strid med åndsverkloven eller avtaler om kopiering som er inngått med Kopinor. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

 

Vigmostad & Bjørke AS er Miljøfyrtårn-sertifisert.

[image: Miljøfyrtårn]




Lina barnevandrer

Persongalleri

Lina Bjørnsdatter

Peder Andersen, storbonde ved Storestu gård (død)

Susanne, Peders første kone som døde av tæring

Thomas, Peders eldste sønn fra første ekteskap

Leonora, hans kone

Jarl, Peders yngste sønn fra første ekteskap

Johanne, Peders ugifte storesøster, husholderske

Martine, tjenestepike

Ingeborg, tjenestepike

Thor, gårdsgutt

Osul, gårdsgutt

Werner, stallmester

Kolbjørn Isaksen, den nye stallmesteren

Hans Christian Hørte, kjøpmann

Todne Bjørnsdatter

Andreas Sørensen

Torje Bjørnsen

Sissel Bjørnsdatter

Tønnes Bjørnsen, forsvant fra gjeting da han var 10 år gammel

Martin Fjellestad

Ordliste

Buskog/bumark: Beiteskog/beitemark

Hjuring: Gjeter

Hjuringskrin: Ransel av tre

Hjuringstav: Stav av tre, etter sigende med magiske evner

Hjuringleiv: Flatbrød

Håballen: Tiden mellom vår- og høyonn

Lodder: Tjukke sokker

Skyldfolk: Slektninger

Stesmål: En avtale

Fjerdingvei: Ca. 2,8 kilometer




Slik sluttet forrige bok:

Lina ble stående sammen med Kolbjørn til sleden og rytterne red inn på tunet.

– Lensmann, sa hun. – Dette er tredje gang du er her på kort tid. Hva skyldes besøket denne gangen?

– Jeg er kommet for å hente stallmesteren.

– Jeg trodde vi var ferdige? sa Kolbjørn. – Du har forhørt meg to ganger, og begge gangene har du latt meg gå igjen. Jeg har ikke gjort noe galt, så hva vil du denne gangen?

– Jeg er redd du må bli med oss, sa lensmannen.

– Dette er galskap, sa Kolbjørn og så på Lina.

– Jeg er enig, sa Lina. – Kan det være nødvendig å ta ham med for et nytt forhør?

– Jeg forstår at du er forvirret, frue, men denne gangen gjelder det ikke noe forhør, sa lensmannen og ga tegn til rytterne, som straks trakk våpen.

Lina gispet.

Kolbjørn knyttet nevene som om han gjorde seg klar til håndgemeng.

Lina la hånden på armen hans. – Ikke, sa hun. – De kommer til å skyte deg.

– Kolbjørn Isaksen, vi er her for å arrestere deg for å ha forårsaket Peder Andersens død, sa lensmannen. – Vennligst følg med oss frivillig.

– Men dere har ingen bevis for det! sa Lina.

– Et vitne har meldt seg, sa lensmannen.

– Nå forstår jeg ingenting, sa Lina.

– Jeg står ikke her og diskuterer dette med deg, sa lensmannen og flyttet blikket til Kolbjørn. – Du er under arrest, vennligst følg med oss.

Et vitne. Lina lot ordene synke inn og grøsset. Hun kastet et fortvilet blikk på Kolbjørn, og for første gang syntes hun at hun så frykt i øynene hans.




Kapittel 1


Februar, 1841

Lensmannen satte blikket i Kolbjørn. – Du er under arrest, gjentok han. – Vennligst følg med oss.

Lina skjøv håret bort fra ansiktet og så på Kolbjørn. Kroppen hans var i helspenn. Blikket lynte. Lina så på mennene til hest. Geværene pekte mot Kolbjørn.

– Hva har dette vitnet sett, lensmann? sa Lina.

– Det vil jeg ikke stå her og snakke med deg om, sa lensmannen bryskt.

– Noe må du da kunne si, sa Lina. – Hva har dette vitnet sett som gjør at du mener at Kolbjørn har forårsaket ulykken? Og hvorfor har ikke dette vitnet stått frem tidligere?

– Som sagt, fru Lina, så er ikke dette noe vi kan snakke om her. Det håper jeg at du forstår.

Lina skulle gjerne visst hva lensmannen hadde fått vite, men forsto at det ikke nyttet å få ham til å si noe. – Hvorfor kommer dere så mannsterke? spurte hun isteden. – Kolbjørn har blitt med deg hver gang. Dere trenger ikke våpen her.

– Jeg har fått opplysninger som tilsier at han kan være farlig, sa lensmannen.

– Det er bare tull, sa Lina. – Han har arbeidet på gården siden i fjor sommer. Han er ikke farlig.

– Jeg liker ikke å ta unødige sjanser, fru Lina, men nå er det nok prat. Denne gangen må jeg legge deg i jern, sa han og så direkte på Kolbjørn.

– Det er ikke nødvendig, sa Lina. – Dette beror på en misforståelse.

– Jeg er redd dette ikke er noen misforståelse, sa lensmannen.

Kolbjørn knyttet nevene. Lina møtte blikket hans. En storm var på vei og kunne bryte ut når som helst. Hun så gråblå tordenskyer i øynene hans. Hun måtte prøve å roe ham ned. – De er bevæpnet, sa hun lavt. – Du har ikke annet valg enn å bli med.

– Jeg har allerede vært til forhør to ganger, Lina, sa han og slo ut med hendene. – Dette må være Thomas eller Jarls verk. Et vitne kan ikke ha sett noe som aldri har skjedd!

– Jeg forstår at dette er frustrerende, begynte Lina.

– Frustrerende? Kolbjørn så på henne som om han ikke trodde det han hadde hørt. – Dette er galskap. Jeg har ikke gjort noe, og nå vil de legge meg i jern.

– De er bevæpnet, Kolbjørn. Du må gjøre som lensmannen sier.

Kolbjørn lot blikket gli over skulderen hennes, til lensmannen og følget hans. Lina så frykten i øynene hans, forsto at han vurderte de ulike mulighetene han hadde. Hun husket ordene hans da hun hadde advart ham; Jeg kan ikke bli værende her. Jeg blir nødt til å rømme. Det var Lina som hadde overtalt ham til å bli. Hun hadde vært sikker på at han kom til å bli behandlet rettferdig. Hadde hun tatt feil?

– Jeg stoler ikke på noen embetsmenn, knurret Kolbjørn.

– Det må du, sa Lina og la hånden på underarmen hans. – Og jeg skal hjelpe deg. Det lover jeg. Igjen la hun merke til dette ville i blikket hans. Hele han var som et rovdyr som gjorde seg klar til å legge på sprang. – Du må ikke finne på å gjøre motstand, sa hun insisterende. – Du kan bli skutt.

– De har våpen, men kan de bruke dem? Kolbjørn senket stemmen.

Lina la merke til at han knyttet nevene igjen, og la hånden på skulderen hans. – Ikke, sa hun og ristet på hodet. – Jeg ville ikke holdt det ut om du skulle bli skadet …

Han så på henne og rynket brynene. – Mener du det?

– Ja, svarte hun. – Selvfølgelig mener jeg det. Hva snakker du om? Du vet jo det.

Et sårt drag kom over ansiktet hans. – Lensmannen er her for å arrestere meg. Jeg vet ikke om jeg kan ta sjansen på en rettssak.

– Hva snakker du om? spurte Lina forvirret. – Du er uskyldig.

– Uskyldige menn har blitt dømt før, sa han tørt.

– Det er på tide å gå, sa lensmannen bryskt, og Lina hørte utålmodigheten i stemmen hans.

– Ikke gjør noe dumt, sa Lina. – Lensmannen har løslatt deg de andre gangene. Han kommer til å gjøre det igjen.

Kolbjørn sa ingenting. Blikket hans flakket.

– Jeg er på din side, sa Lina og kjente at hun ble svimmel av nærheten, ville bare slå armene om ham og si at alt kom til å bli bra, men hun kunne ikke gjøre det foran alle.

Det gikk i døren til huset, og hun merket Johanne i sidesynet. På låven hadde Thor og Martine trukket ut og så på det som skjedde. Det var som om selve gården holdt pusten, men så strakte Kolbjørn frem hendene så lensmannen kunne legge ham i jern.

Lina måtte stryke bort noen tårer da Kolbjørn ble ført av gårde. Hun følte seg kald, nummen og forlatt. Kolbjørn ble plassert mellom lensmannen og kjørekaren. Det var vondt å se ham slik, og det var så vidt beina bar Lina. Rytterne fulgte etter sleden.

Johanne kom bort til henne.

Lina så på henne med blanke øyne.

– Du skjelver, sa Johanne og strøk henne over ryggen. – Fryser du?

– Det er ikke derfor jeg skjelver, sa Lina. – Lensmannen sa at et vitne har meldt seg.

– Et vitne? spurte Johanne undrende. – Nå er jeg redd jeg ikke forstår hva du mener?

– Det var derfor han arresterte Kolbjørn, sa Lina. – Et vitne skal ha sagt at Kolbjørn forårsaket ulykken.

– Det er ikke sant! Johanne slo hånden for ansiktet og så forferdet på henne.

– Jeg vet ikke mer enn det, sa Lina. – Men jeg forstår ingenting. Hvilket vitne kan det være snakk om, og hva kan de ha sett som vi andre ikke har sett?

– Vi kan ikke gjøre annet enn å vente til vi får mer informasjon av lensmannen, sa Johanne.

Lina så etter sleden. Kusken hadde fått fart på hesten nå, og de var snart bare en mørk flekk mot alt det hvite. De to andre gangene hadde Kolbjørn blitt tatt inn til forhør, men dette var noe annet. Nå var han arrestert. Det stakk i brystet hennes. Hun skulle ønske hun kunne hjelpe ham, men akkurat nå var det ingenting hun kunne gjøre for ham.

– Kom, sa Johanne. – Du kan ikke stå her ute. La oss gå inn.

Lina ble med svigerinnen inn. Det var stille i huset. Johanne gikk ut på kjøkkenet, og ikke lenge etter kom Ingeborg med te til dem.

– Jeg tenkte at du kunne trenge noe å varme deg på, sa Johanne.

– Takk, sa Lina og tok en slurk av den varme drikken, men det hjalp ikke mot kulden hun følte. Hun hadde mistet Peder, hun ville ikke miste Kolbjørn også.

– Bekymrer du deg for Kolbjørn? sa Johanne.

– Det er klart jeg gjør det, sa Lina. – Han er gårdens stallmester.

Johanne satte seg foran vevstolen med et sukk.

Lina satte fra seg tekoppen på bordet. Hun ville gjerne stole på lensmannen, men visste ikke om hun kunne det. Det var som om Kolbjørns tvil hadde smittet over på henne, og synet av ham da han ble ført av sted i jern, ga henne ikke fred. Et vitne. Lina tok en ny slurk av teen, og denne gangen ble hun sittende med koppen tankefullt i hånden. De samme spørsmålene svirret rundt i hodet hennes.

Hva hadde vitnet sett, og hvorfor hadde ikke vedkommende meldt seg tidligere? Det hadde gått sju uker siden ulykken. Hadde Kolbjørn rett i at Thomas og Jarl kunne stå bak det hele?

Hun ble sittende og tenke på Kolbjørn. Etter at han kom til gården, hadde det aldri gått mange timer mellom hver gang hun begynte å spinne de søteste drømmeriene om ham. Hun tenkte stadig oftere at det fantes en fremtid hvor de to kunne være sammen. Hun hadde klart å holde avstand til ham, ikke fordi hun ville, men fordi hun måtte. Hun var en sørgende enke nå, og sørgende enker løp ikke rett i armene på andre menn. Hun fryktet hva omgivelsene kom til å si, men hun savnet også Peder, og følte seg splittet. Hva ville Peder tenkt om han hadde sett henne nå? Det var merkelig å gå rundt på gården og vite at han var borte for alltid. Aldri mer skulle hun se inn i de blå, vennlige øyene. Aldri mer skulle hun se ham sitte foran skatollet med gårdsregnskapet. Lina tenkte på alle de fine stundene de hadde delt, og som alltid rev den dårlige samvittigheten i henne fordi hun stadig oftere tenkte på Kolbjørn.

Lina satte fra seg koppen. Vevstolen knirket og klakket. Johanne nynnet på en lystig melodi, nesten som om hun var glad for at Kolbjørn var arrestert.



EPUB/images/bladkompaniet_nylogo.jpg
& Bladkompaniet





EPUB/images/cover.jpg
€

OYSTEIN ANTONSEN ¥

Velskrevet, sterkt og
rerende. En sidevender.

JERNBANEFRUA

Noe av det beste
Jjeg har lest.
ANITA ROSVOLD,
SERIELESER

YANDRER

Altpaspill 5

e

s‘;“BI;qkompaniet








EPUB/images/miljofyrtaarn.jpg





